BWG พุ่งปรี๊ดกว่า 12% ราคาสูงสุดตั้งแต่เข้าตลาดฯ โบรกฯ ให้เป้า 3.14 บ.
BWG พุ่งปรี๊ดกว่า 12% ราคาสูงสุดตั้งแต่เข้าตลาดฯ รับข่าวตัวเต็งงานประมูลโรงไฟฟ้าขยะ 50MW ส.ค.นี้ โดยปิดตลาดวันนี้อยู่ที่ระดับ 2.76 บ. บวก 0.30 บ. หรือ 12.20% มูลค่าซื้อขาย 1.96 พันลบ. โบรกฯ ให้เป้า 3.14 บ. มองกำไรปีนี้โต
13 ก.ค. 2559

ผู้สื่อข่าวรายงานว่า ราคาหุ้นบริษัท เบตเตอร์ เวิลด์ กรีน จำกัด (มหาชน) หรือ BWG ปิดตลาดวันนี้ที่ระดับสูงสุด 2.76 บาท บวก 0.30 บาท หรือ 12.20% ต่ำสุด 2.40 บาท ด้วยมูลค่าซื้อขาย 1.96 พันล้านบาท โดยราคาปิดวันนี้ถือเป็นระดับสูงสุดตั้งแต่เข้าซื้อขายในตลาดหลักทรัพย์ ขณะที่ดัชนีตลาดหุ้นไทยโดยรวมบวก 0.18%
 
 
โดยราคาหุ้น BWG ปรับตัวขึ้นแรงหลังมีรายงานว่า คณะกรรมการกำกับกิจการพลังงาน หรือ กกพ. จะมีการรับซื้อไฟฟ้าประเภทขยะอุตสาหกรรม กำลังการผลิตรวม 50MW ในวันที่ 22-31 ส.ค.นี้ โดยคาดว่า BGW มีโอกาสจะได้รับงานดังกล่าว รวมทั้งบริษัทได้แจ้งความคืบหน้าการผลิตเชื้อเพลิงทดแทนจากกากอุตสาหกรรม (Refuse Derived Fuel Project-RDF) ว่า บริษัทได้เตรียมเปิดสายการผลิตโครงการระยะที่ 2 (RDF เฟส 2) กำลังการผลิตประมาณ 250 ตัน/วัน เมื่อรวมกับเฟสแรกที่มีกำลังการผลิตประมาณ 350 ตัน/วัน ส่งผลให้มีกำลังการผลิตรวมประมาณ 600 ตัน/วัน
บล.ธนชาต ระบุในบทวิเคราะห์ (12 ก.ค.) แนะนำ “ซื้อ” BGW ด้วยราคาเป้าหมาย 2.80 บาท มองกำไรไตรมาส 2/59 เติบโตดีจากธุรกิจกำจัดกากที่ขยายตัว ส่วนการเปิดรับซื้อไฟฟ้าจากโรงไฟฟ้าขยะอีก 50MW ของการไฟฟ้าในช่วงกลางเดือน ส.ค. จะเป็น Catalyst ต่อราคาหุ้น ขณะที่บริษัทได้ตั้งบริษัทย่อย “บริษัท บี กรีน ดีเวลลอปเม้น จำกัด” เพื่อขยายธุรกิจอสังหาฯ กำจัดกาก และรองรับการพัฒนานิคมฯ พลังงานทดแทนในอนาคต
ส่วนบล.โนมูระ พัฒนสิน ระบุในบทวิเคราะห์ (12 ก.ค.) ให้ราคาเป้าหมาย BWG ที่ 3.14 บาท จากการรับซื้อไฟฟ้าจากโรงไฟฟ้าขยะอุตสาหกรรม 50MW ส.ค.นี้ ของ กกพ. รวมทั้งกำไรปีนี้โตรับโรงไฟฟ้าขยะโรงแรก